ΝΕΟΕΛΛΗΝΙΚΗ ΓΛΩΣΣΑ Δ΄ ΓΥΜΝΑΣΙΟΥ

Αυτές τις μέρες που όλοι μένουμε σπίτι για να προστατεύσουμε τους εαυτούς μας και τους γύρω μας, είναι μια μοναδική ευκαιρία για επανάληψη!!

Ας θυμηθούμε λοιπόν

**ΔΕΥΤΕΡΕΥΟΥΣΕΣ ΟΝΟΜΑΤΙΚΕΣ ΠΡΟΤΑΣΕΙΣ**

**Θυμάμαι για τις** **ειδικές προτάσεις**

* Eιδικές προτάσεις λέγονται οι δευτερεύουσες προτάσεις που εξαρτώνται συνήθως από τα ρήματα **λέω, δείχνω, δηλώνω, αντιλαμβάνομαι, διαπιστώνω, γνωρίζω, αγνοώ, νομίζω, υποθέτω** και πολλά άλλα με παρόμοια σημασία, καθώς και από ονόματα με ανάλογη σημασία (**είδηση, γεγονός**). Eισάγονται με έναν από τους ειδικούς συνδέσμους **ότι, πως, που.**
* Χρησιμοποιούνται συνήθως ως **αντικείμενο** του ρήματος, αλλά μερικές φορές και ως **υποκείμενο** (απρόσωπων ρημάτων) ή ως **επεξήγηση** ενός ουσιαστικού που έχει σημασία ανάλογη με τα ρήματα που προαναφέραμε.

**Θυμάμαι για τις** **βουλητικές προτάσεις**

* **Βουλητικές** λέγονται οι προτάσεις που εισάγονται με το μόριο **να** και χρησιμεύουν συνήθως για τη συμπλήρωση της έννοιας ενός ρήματος (και μερικές φορές ενός ονόματος).
* Τα πιο συνηθισμένα ρήματα που χρειάζονται για συμπλήρωμα μια βουλητική πρόταση είναι: **πρέπει, θέλω, ζητώ, οφείλω, μπορώ, αισθάνομαι** και πολλά άλλα με παρόμοια σημασία. Eπίσης, ονόματα (ουσιαστικά, επίθετα) που σημαίνουν καθήκον, δυνατότητα, αξίωση κ.λπ. δέχονται για συμπλήρωμα βουλητικές προτάσεις.
* Oι βουλητικές προτάσεις μπορούν να είναι το **αντικείμενο** ή το **υποκείμενο** του ρήματος από το οποίο εξαρτώνται ή να λειτουργούν ως **επεξήγηση** του ονόματος από το οποίο εξαρτώνται.

**Θυμάμαι για τις** **ενδοιαστικές προτάσεις**

* **Ενδοιαστικές** λέγονται οι προτάσεις που εισάγονται με τους διστακτικούς συνδέσμους **μη (και να μη), μήπως** και που εκφράζουν κάποιον ενδοιασμό (= δισταγμό) ή φόβο για κάποιο δυσάρεστο ενδεχόμενο.
* Συνήθως εξαρτώνται από ρήματα που σημαίνουν **φοβάμαι, ανησυχώ, φυλάγομαι, υποπτεύομαι** ή από λέξεις/φράσεις με ανάλογη σημασία.
* Παίζουν το ρόλο του **αντικειμένου** του ρήματος από το οποίο εξαρτώνται ή του **υποκειμένου** στην περίπτωση που το ρήμα είναι απρόσωπο ή, αν εξαρτώνται από όνομα, το ρόλο της επεξήγησης.

 Ας προχωρήσουμε τώρα στην πράξη

***1. Να βρεθούν οι σύνδεσμοι ή τα μόρια που εισάγουν δευτερεύουσες ονοματικές προτάσεις.***

α. Μου ανακοίνωσε ότι πρέπει να φύγει.

β. Δεν παίζουμε μπάλα στο διάλειμμα μήπως χτυπήσουμε κάποιο συμμαθητή μας.

γ. Δε σε πιστεύω πως δεν άκουσες πού έβαλα τα κλειδιά.

δ. Έκανε μια βλακεία και τώρα τρέμει μην το μάθει η μάνα του.

***2. Να βρείτε τις ειδικές, βουλητικές και ενδοιαστικές προτάσεις.***

1.     Υποθέτω ότι θα έρθει σε μια ώρα.

2.    Ήθελε να του πάω το φαγητό στο κρεβάτι.

3.    Φοβάμαι μήπως δεν έρθει το βράδυ στην παράσταση.

4.    Διαδίδεται ότι η διευθύντρια του σχολείου παραιτήθηκε.

5.    Είναι φανερό ότι δε σε συμπαθεί.

6.    Αυτό ακριβώς σκέφτεται συνέχεια, μήπως δεν τον συμπαθούν οι φίλοι του.

7.    Δυστυχώς πρέπει να φύγεις.

8.    Του ανακοίνωσαν ότι από αύριο θα λειτουργεί κανονικά το τηλέφωνο.

9.    Ζούσε πάντα με τον ίδιο φόβο, μήπως καταλάβουν την πραγματική ταυτότητά του.

10. Είναι απαραίτητο να καθαρίζεις τακτικά το δωμάτιό σου.

3. **Να  βρείτε τις δευτερεύουσες ονοματικές προτάσεις και να προσδιορίσετε το είδος τους.**

1. Διαδίδεται ότι θα εγκαταλείψει σύντομα τη χώρα .

2. Ήξερε κατά βάθος πως οι φίλοι του τον είχαν προδώσει.

3. Για ένα μόνο ανησυχεί, μήπως δεν ξαναδεί το παιδί της .

4. Με τέτοιο καιρό είναι αδύνατο να φύγετε σήμερα.

5. Θυμάσαι που είχαμε συναντηθεί στο αεροδρόμιο;

6. Θέλω να  φύγεις τώρα .

7. Φοβόμουν μήπως φανερώσει το μυστικό μας.

8. Πρέπει να φύγω .

9. Είναι ψέμα ότι αυτός του επιτέθηκε πρώτος.

10. Αυτό φοβάται, μην επιδεινωθεί η κατάσταση της υγείας του.

Καλή μελέτη!!!

Σημ. : Οι απαντήσεις σας να αποσταλούν στο e-mail mariapapadakis02@gmail.com είτε με τη μορφή word είτε ως φωτογραφία.